เงินบาทเริ่มมีเสถียรภาพ แต่เศรษฐกิจยังน่ากังวล
โดย...ปารีณา พ่วงศิริ
23 มี.ค. 2558

โดย...ปารีณา พ่วงศิริ 
สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบ 32.60-32.90 ในสัปดาห์นี้ ซึ่งเป็นกรอบที่ความผันผวนน่าจะลดลง หลังจากประเด็นหลักๆ ที่มีบทบาทต่อการเคลื่อนไหวของค่าเงินคลี่คลายไปแล้วในช่วงสองสัปดาห์ก่อน ทั้งการสร้างความประหลาดใจด้วยการปรับลดดอกเบี้ยนโยบายของไทยลง รวมถึงการประชุมนโยบายการเงินของสหรัฐในสัปดาห์ที่ผ่านมา
ในสัปดาห์นี้ปัจจัยที่ควรจับตามองส่วนใหญ่เป็นตัวเลขเศรษฐกิจ ได้แก่ ดัชนีผู้จัดการฝ่ายจัดซื้อสำหรับเดือน มี.ค. จากทั้งสหรัฐ จีนและยูโรโซน ขณะที่สหรัฐรายงานตัวเลขเศรษฐกิจอื่นๆ ตลอดทั้งสัปดาห์ ไม่ว่าจะเป็นยอดขายบ้านมือสอง ยอดขายบ้านใหม่ ตัวเลขเงินเฟ้อ คำสั่งซื้อสินค้าคงทน และการรายงานตัวเลขจีดีพีสำหรับไตรมาส 4 ปี 2014 ส่วนไทย กระทรวงพาณิชย์จะรายงานตัวเลขส่งออกเดือน ก.พ.ที่น่าจะติดลบอย่างต่อเนื่อง
ในสัปดาห์ที่ผ่านมา ค่าเงินบาทเปิดตลาดในระดับที่อ่อนค่าที่ 32.90 ซึ่งเป็นโมเมนตัมที่ต่อเนื่องจากสัปดาห์ก่อนหน้า หลังการปรับลดดอกเบี้ยนโยบายของ กนง. โดยตลอดทั้งสัปดาห์ตลาดรอปัจจัยหลักอย่างการประชุมนโยบายการเงินสหรัฐ ซึ่งแถลงการณ์ของเฟดได้ตัดคำว่า “Patient” หรือ “ยังไม่รีบร้อนในการขึ้นดอกเบี้ย” ออกไป ถือว่าเป็นไปตามที่ตลาดคาด
อย่างไรก็ดี สัญญาณจากเฟดบ่งชี้ว่า การปรับขึ้นดอกเบี้ยของสหรัฐจะเป็นแบบค่อยเป็นค่อยไป ส่งผลให้นักลงทุนผ่อนคลายความกังวล และหนุนให้สินทรัพย์ในเอเชียยังปรับขึ้นได้ต่อ ดังนั้นจึงเห็นค่าเงินเอเชียโดยรวมรีบาวด์แข็งค่าขึ้น รวมถึงค่าเงินบาทกลับมาเคลื่อนไหวในกรอบที่แข็งค่าขึ้นระหว่าง 32.60-32.75
ช่วงปลายสัปดาห์ ธนาคารแห่งประเทศไทยปรับลดประมาณการเศรษฐกิจลงมาอยู่ที่ 3.8% จาก 4% แต่ไม่ได้ส่งผลต่อค่าเงินนัก เนื่องจากค่าเงินยังถูกขับเคลื่อนจากปัจจัยต่างประเทศเป็นสำคัญ ช่วงปลายสัปดาห์ค่าเงินบาทเคลื่อนไหวอยู่ที่ประมาณ 32.73 (ณ วันศุกร์ เวลา 17.00 น.)